Diari Oficial de la Generalitat Valenciana


Sumari del DOGV 7538, del 02-06-2015 (2015/4774)

RESOLUCIÓ de 15 de maig de 2015, de la Direcció General de Formació Professional i Ensenyances de Règim Especial, per la qual es promouen a la Comunitat Valenciana diverses convocatòries específiques per a l'avaluació i acreditació de la competència professional adquirides a través de l'experiència laboral o de vies no formals de formació en distintes famílies professionals, a proposta de la Confederació d'Organitzacions Empresarials de la Comunitat Valenciana (CIERVAL).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7538

Data del DOGV
:   02-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4774


Data del document
:   15-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 15 de maig de 2015, de la Direcció General de Formació Professional i Ensenyances de Règim Especial, per la qual es promouen a la Comunitat Valenciana diverses convocatòries específiques per a l'avaluació i acreditació de la competència professional adquirides a través de l'experiència laboral o de vies no formals de formació en distintes famílies professionals, a proposta de la Confederació d'Organitzacions Empresarials de la Comunitat Valenciana (CIERVAL). [2015/4774]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix l'article 4, apartat 1, lletra b, de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'esta avaluació i acreditació de competències.  
  
Respecte d'això, l'Administració educativa ha previst, en l'article 40 del Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial Decret 1224/09 permetrà, als qui desitgen cursar les ensenyances de la formació professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar les dites ensenyances.  
I per la seua banda, l'Administració laboral, en el Reial Decret 34/2008, de 18 de gener, pel qual es regulen els certificats de professionalitat, establix en l'article 8 que el certificat de professionalitat es pot obtindre per mitjà dels procediments per a l'avaluació i acreditació de les competències professionals adquirides a través de l'experiència laboral o de vies no formals de formació així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
D'un altre costat, el Reial Decret 1224/2009, de 17 de juliol, en l'article 10.5 disposa que les organitzacions sindicals i empresarials més representatives en cada àmbit territorial podran sol·licitar a l'Administració General de l'Estat o a l'administració competent en cada comunitat autònoma la realització de convocatòries específiques per a donar resposta tant a les necessitats de determinades empreses, sectors professionals i productius, com a les de col·lectius amb especials dificultats d'inserció i/o integració laboral.  
I en l'article 29 establix que, quan siga necessari, l'administració competent podrà determinar altres seus per a la realització d'algunes de les fases, que cediran les seues instal·lacions i servicis. A este efecte, podran utilitzar-se altres centres que impartixen formació professional o altres espais ubicats fora dels centres docents quan es considere adequat. En estos casos, l'administració competent podrà subscriure convenis amb empreses o altres entitats públiques o privades.  
En este sentit, la Conselleria d'Educació, Cultura i Esport ha rebut de la CIERVAL una proposta per a realitzar diversos procediments específics d'acreditació de la competència professional adquirida per experiència laboral i/o formació no formal en relació amb les qualificacions professionals que es detallen en l'annex III, per als professionals d'empreses i/o autònoms dels respectius sectors segons s'arreplega en el mateix annex III.  
A la Comunitat Valenciana, el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, atribuïx al Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, vista la proposta efectuada per la CIERVAL, informat el Consell Valencià de Formació Professional, i en virtut de les competències atorgades pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta direcció general resol:  
  
  
Primer. Objecte  
La present resolució té com a objecte dur a terme, en l'àmbit de la Comunitat Valenciana, diversos procediments específics d'avaluació i acreditació de la competència professional adquirida a través de l'experiència laboral o de vies no formals de formació, de conformitat amb el que establix el Reial Decret 1224/2009, de 17 de juliol, i les bases que es recullen en l'annex I.  
  
Segon. Procediments, unitats de competència, seus i places convocades  
Els distints procediments convocats per la present resolució, les unitats de competència objecte d'avaluació i acreditació, així com les respectives places i seus, estan arreplegades en l'annex III.  
  
Tercer. Destinataris  
Dirigida als col·lectius específics indicats en l'annex III, amb experiència laboral i/o formació no formal suficient en les unitats de competència oferides per al seu àmbit professional, d'acord amb el que preveu l'article 11, capítol IV, del Reial Decret 1224/09, de 17 de juliol.  
  
  
Quart. Execució  
Es faculta el Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, per a executar o aplicar el procediment d'avaluació i acreditació objecte de la present resolució, d'acord amb les bases de la convocatòria i amb plena subjecció a les disposicions i normativa vigent en esta matèria.  
No obstant això, en tot allò que no es preveu expressament en esta resolució és aplicable el Reial Decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quint. Designació d'assessors i avaluadors  
El director general de Formació Professional i Ensenyances de règim especial designarà el personal assessor i avaluador, degudament habilitat, que actuarà en les distintes seus del procediment.  
  
Sext. Retribucions  
El personal assessor i avaluador funcionari, designat per a participar en este procediment percebrà, una vegada finalitzat este, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana. L'import del pagament als assessors i components de la comissió d'avaluació, quan siguen professionals o experts aliens a l'Administració, serà el mateix però en concepte de prestació de servicis especials.  
Per a ambdós funcions, avaluació i assessorament, es determinarà, mitjançant una resolució del director general de Formació Professional i Ensenyances de règim especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, els candidats admesos i el nombre d'assessors i avaluadors que participen en el procediment.  
  
Sèptim. Seguiment del procediment  
El Consell Valencià de Formació Professional serà informat del desenrotllament i resultats del procediment convocat per esta resolució.  
  
Octau. Documentació del procés  
L'expedient del procediment, en el qual s'arreplegaran tots els registres i resultats produïts al llarg d'este, serà custodiat pels centres designats com a seus.  
Els candidats no admesos podran retirar la seua documentació en el centre en què l'hagen depositada dos mesos després de la publicació dels llistats d'admesos definitius, tenint el termini d'un mes per a la seua retirada.  
Els candidats admesos que hagen participat en el procediment podran retirar la seua documentació en el centre gestor dos mesos després de l'entrega de les acreditacions, tenint el termini d'un mes per a la seua retirada.  
En ambdós casos, transcorregut el període fixat per a recuperar la documentació, si no ha sigut retirada, esta podrà ser destruïda.  
  
Nové. Permisos individuals de formació  
Per a facilitar l'accés a este procediment de reconeixement de competències professionals es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.  
  
Deu. Entrada en vigor i recursos  
La resolució produirà efectes des de l'endemà de ser publicada en el Diari Oficial de la Comunitat Valenciana.  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, contra el present acte, que no esgota la via administrativa, es podrà recórrer en alçada, en el termini d'un mes a partir de l'endemà de publicar-se, davant del secretari autonòmic d'Educació i Formació.  
  
València, 15 de maig de 2015.- El director general de Formació Professional i Ensenyances de Règim Especial: Marcial Díaz Garrigues.  
  
  
  
ANNEX I  
Bases de la convocatòria  
  
1. Requisits de participació  
Les persones destinatàries que desitgen participar en el procediment hauran de complir els següents requisits, a més d'acreditar la pertinença al col·lectiu específic corresponent, tal com s'assenyala en l'apartat tercer d'esta resolució i queda detallat en l'annex III d'esta:  
  
- Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o, de residència i treball a Espanya en vigor, en els termes establits en la normativa espanyola d'estrangeria i immigració  
- Tindre 20 anys complits en el moment de realitzar la inscripció per a qualificacions de nivell II i III, i 18 anys per a qualificacions de nivell I.  
- Tindre experiència laboral i/o formació relacionada amb les competències professionals que es volen acreditar:  
- En el cas de l'experiència laboral: justificar en els últims 10 anys transcorreguts abans de realitzar-se la convocatòria, per a qualificacions de nivell II i III, almenys 3 anys, amb un mínim de 2000 hores treballades en total. I per a qualificacions de nivell I, almenys 2 anys, amb un mínim de 1200 hores treballades en total.  
- En el cas de la formació: justificar en els últims 10 anys transcorreguts abans de realitzar-se la convocatòria almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar prevegen una duració inferior, s'hauran d'acreditar les hores establides en els dits mòduls. Vegeu annex III.  
  
La justificació dels requisits de participació, així com de l'historial professional i/o formatiu, es farà a través de la documentació que s'establix en l'annex IV.  
Els candidats majors de 25 anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, podran sol·licitar la seua inscripció provisional en el procediment. Presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'admissió estudiaran la documentació i determinaran si és procedent la seua inscripció definitiva.  
La falta del compliment dels requisits establits comporta l'exclusió de la convocatòria.  
  
2. Centres avaluadors, unitats de competència i places convocades  
Els distints procediments es duran a terme en els centres que s'assenyalen en l'annex III. Sense perjuí que, segons el que preveu l'article 29 del Reial Decret 1224/09, algunes de les fases del procediment puga dur-se a terme en locals de les associacions professionals relacionades amb les empreses del col·lectiu específic a què va dirigit el procediment. En eixe cas, els candidats seran informats oportunament a través de la web de la Conselleria d'Educació, Cultura i Esport (Educació: Qualificacions Professionals: http://www.cece.gva.es/eva/val/ivqp/ivqp.htm).  
Les unitats de competència objecte d'avaluació, així com les places convocades, estan igualment arreplegues en l'annex III, amb indicació dels títols de Formació Professional i/o certificats de professionalitat en què estan incloses.  
Un candidat només pot participar en un dels procediments, i quan es convoquen més de dos qualificacions professionals en un mateix procediment, es podran sol·licitar com a màxim les unitats de competència de dos qualificacions completes.  
  
3. Fases i actuacions del procediment  
Este procediment d'avaluació i acreditació de competències professionals consta de les següents actuacions i fases:  
1. Informació i orientació: esta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per esta resolució.  
2. Preinscripció: esta actuació té la intenció de poder realitzar una distribució ajustada de persones candidates seleccionades per seu. Es realitza de manera telemàtica basant-se en la declaració responsable de les persones candidates, que serà comprovada i contrastada en la següent actuació.  
3. Admissió i inscripció de persones candidates: en esta actuació es contrastarà el compliment dels requisits necessaris per a participar i la veracitat de les dades declarades en l'Historial Professional i Formatiu. La falsedat en els dades aportades o declarades comportarà la pèrdua dels drets a participar en esta convocatòria, sense perjuí del dret a reclamar davant de les llistes provisionals.  
4. Fase d'assessorament: de suport a les persones candidates en la recopilació i ordenació de les evidències necessàries que demostren el domini professional relatiu a les unitats de competència que desitja que li siguen acreditades i d'orientació sobre les possibles accions formatives que han d'efectuar a fi de millorar la seua qualificació professional.  
5. Sol·licitud d'avaluació de la competència professional: una vegada finalitzada la fase d'assessorament, la persona candidata a la vista de l'informe del personal assessor, que no és vinculant, haurà de sol·licitar les unitats de competència en què sol·licita ser avaluada.  
6. Fase d'avaluació: de comprovació, en cada una de les unitats de competència en què s'haja inscrit la persona candidata, de la competència professional requerida en les realitzacions professionals corresponents.  
7. Assessorament final i individual sobre itineraris formatius que puguen completar un perfil professional.  
8. Fase d'acreditació i registre: es reconeixeran, acreditaran i registraran les unitats de competència posseïdes i demostrades per les persones candidates al llarg del procediment d'avaluació. El document d'acreditació serà emés per la Direcció General de Formació Professional i Ensenyances de règim especial.  
  
4. Informació i orientació general  
Amb caràcter previ a l'inici del procediment de reconeixement de la competència professional, el Servici de Gestió de la Formació i Qualificació Professional, en col·laboració amb els centres designats com a seus i les associacions professionals dels distints sectors convocats i la CIERVAL, facilitaran informació general a les possibles persones candidates sobre el desenrotllament del procediment, de manera que les persones interessades puguen prendre una decisió sobre la seua participació en este.  
  
5. Preinscripció i termini de presentació  
5.1. Preinscripció  
Les persones dels col·lectius específics detallats en cada procediment de l'annex III que desitgen participar en el procediment corresponent hauran de presentar una instància telemàticament. Les dades que es requerixen per a sol·licitar la preinscripció figuren en l'annex II.1 de la present resolució.  
A més de la instància de sol·licitud, els aspirants hauran d'omplir de manera obligatòria, també telemàticament i en la mateixa aplicació, el seu historial professional i formatiu, el contingut del qual apareix en l'annex II.2. Tant la sol·licitud com l'historial professional i formatiu es trobaran en la web de la Conselleria d'Educació, Cultura i Esport (Educació: Qualificacions Professionals).  
http://www.cece.gva.es/eva/val/ivqp/ivqp.htm  
Una vegada omplits ambdós documents i remesos en línia, l'aspirant haurà d'imprimir-los per a conservar-los i presentar-los posteriorment si se li requerixen en la fase de preinscripció, junt amb la documentació acreditativa que consta en l'annex IV, davant de la comissió d'avaluació de la seu que li haja sigut assignada.  
Les associacions i gremis professionals dels sectors convocats en el present procediment podran col·laborar en esta part d'este facilitant espais i terminals informàtics per a realitzar la preinscripció, així com orientant-la. D'un altre costat, també podran arreplegar la documentació acreditativa i presentar-la en nom del candidat davant de la comissió d'avaluació, i per a això haurà de ser autoritzada per este d'acord amb el model que figura com a annex VIII, sense perjuí que els destinataris puguen realitzar tant la inscripció com la presentació de documents pels seus propis mitjans.  
5.2. Termini de presentació  
El termini de presentació de sol·licituds serà el comprés entre el 25.06.2015 i el 15.07.2015.  
  
6. Criteris de prioritat  
En cas que en algun dels procediments convocats hi haja més sol·licituds del col·lectiu específic que places oferides, les sol·licituds s'ordenaran segons el bloc de participació amb la prelació que es detalla a continuació. Per això, els candidats hauran d'optar per la participació en un només dels blocs als efectes de barem, amb independència que òmpliguen el seu historial professional i formatiu en la resta de blocs.  
1r. Bloc d'aspirants amb una experiència laboral mínima relacionada amb la qualificació professional.  
Dins d'este bloc s'ordenaran per experiència laboral (assalariats o autònoms), de manera decreixent pel nombre més gran de dies acreditats per mitjà de l'informe de vida laboral o informe de la mutualitat corresponent.  
2n. Bloc d'aspirants que acrediten únicament formació no formal suficient relacionada amb les unitats de competència en què es preinscriuen.  
Dins d'este bloc s'ordenaran de manera decreixent pel nombre més gran d'hores de formació acreditades per mitjà dels certificats corresponents.  
3r. Bloc d'aspirants majors de 25 anys que, reunint els requisits de la convocatòria d'experiència laboral i/o formativa, no puguen justificar-ho amb la documentació prevista en l'annex IV.  
Dins d'este bloc, s'ordenaran primer els candidats per l'experiència laboral (assalariats o autònoms) de manera decreixent pel nombre més gran de dies declarats, i a continuació les persones amb només formació no formal de manera decreixent pel nombre més gran d'hores de formació  
En cas d'empat en algun apartat, les persones candidates s'ordenaran de manera decreixent de major a menor edat.  
  
7. Criteris per a l'assignació de centre o seu  
En cas que en algun àmbit professional hi haja més d'una seu, l'assignació s'efectuarà, successivament, d'acord amb:  
1. L'ordenació dels candidats derivada dels criteris de prioritat.  
  
2. El centre o seu prioritzada.  
3. El nombre de places assignades finalment a cada seu.  
En la preinscripció a un dels procediments, si s'oferta més d'una seu, els aspirants poden triar de manera prioritzada fins a un màxim de tres.  
  
8. Llistes provisionals de preinscrits admesos  
En la web de la Conselleria d'Educació, Cultura i Esport (Educació: Qualificacions Professionals, http://www.cece.gva.es/eva/val/ivqp/ivqp.htm), es faran públiques les llistes provisionals, on s'indicaran les persones preinscrites admeses assenyalant el centre o seu adjudicada si és el cas, les no admeses, que quedaran en llista d'espera, i les excloses, indicant el motiu d'exclusió.  
8.1. Reclamació i esmena de les llistes provisionals  
Durant els 10 dies hàbils següents al de la seua publicació, les persones interessades poden reclamar o sol·licitar l'esmena, a través del procediment telemàtic que s'indique junt amb la llista provisional, d'algun error comés pel candidat a l'omplir la sol·licitud o l'historial professional i laboral, que pot condicionar la seua posició en les llistes.  
  
8.2. Llistes definitives dels preinscrits admesos, no admesos i dels exclosos  
El Servici de Gestió de la Formació i Qualificació Professional, rebudes les sol·licituds, corregirà, si és procedent, els errors a instància dels interessats en el termini màxim de 5 dies hàbils següents al de la finalització del termini de reclamació, i farà pública en la web esmentada anteriorment les llistes definitives amb els preinscrits admesos amb indicació del centre o seu adjudicat, els no admesos en llista d'espera i els exclosos.  
Les dades que apareguen en les llistes definitives ja no podran ser objecte de reclamació excepte en cas que en la següent fase siguen modificades per la comissió encarregada de l'admissió.  
8.3. Consideració dels preinscrits no admesos  
Els preinscrits no admesos conformen una llista d'espera i passaran a ser preinscrits admesos si es generen vacants dins del període d'admissió i inscripció en el centre o seu corresponent.  
  
9. Admissió i inscripció en el centre  
9.1. Presentació de la documentació acreditativa de requisits i mèrits  
  
Els preinscrits admesos seran convocats en el termini i lloc que oportunament s'indiquen per a presentar la documentació que a continuació s'indica. Tal com s'ha assenyalat en la base 5.1, les associacions i gremis professionals degudament autoritzades podran presentar conjuntament l'esmentada documentació.  
a) Còpia de la sol·licitud de participació i autobarem.  
b) Fotocòpia del DNI o, si és el cas, passaport o document identificatiu segons situació.  
c) Documentació justificativa dels requisits, experiència laboral o aprenentatges no formals; vegeu l'annex IV.  
Han de presentar-se originals o original i còpia per a confrontar.  
9.2. Revisió de la documentació aportada  
Les comissions avaluadores constituïdes en els centres i seus revisaran la documentació aportada per les persones candidates.  
La falsedat en els dades aportades o declarades comportarà la pèrdua del dret a participar en esta convocatòria, sense perjuí de la possible reclamació a les llistes provisionals.  
Si abans de la publicació de la llista provisional d'admesos es genera alguna vacant, es comunicarà al següent candidat en llista d'espera perquè aporte la documentació justificativa davant de la comissió.  
  
9.3. Llistes provisionals d'admesos  
Les comissions avaluadores faran públiques la llista provisional d'admesos, llista d'espera i llista d'exclosos amb expressió dels motius de l'exclusió, almenys en els taulers d'anuncis del centre o seu. L'Administració les farà públiques en la web de la Conselleria d'Educació, Cultura i Esport (Educació: Qualificacions Professionals, http://www.cece.gva.es/eva/val/ivqp/ivqp.htm).  
Les persones interessades disposaran de 5 dies hàbils a partir de l'endemà de la publicació de les llistes provisionals, per a presentar, davant de la Comissió, al·legacions contra estes. En estes al·legacions no es podran presentar documents relatius a experiències diferents de les aportades inicialment.  
9.4. Llistes definitives d'admesos  
Les comissions avaluadores analitzaran les al·legacions presentades pels interessats i elaboraran les llistes definitives d'admesos i exclosos, que s'exposaran en els taulers d'anuncis del centre o seu en el termini màxim de 5 dies hàbils posteriors a la finalització del termini de presentació de reclamacions.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial en el termini d'un mes.  
  
10. Assessorament  
1. En funció del nombre de persones candidates finalment admeses, el director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà el personal assessor adscrit per seus en el present procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial Decret 1224/09.  
  
2. L'assessorament serà obligatori i tindrà caràcter individualitzat o col·lectiu, en funció de les necessitats dels candidats. Per a accedir a esta fase cal acreditar el pagament de la taxa corresponent.  
3. El personal assessor, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que el justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
4. El personal assessor, atenent la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.  
5. Si l'informe esmentat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat degudament firmat.  
6. Si l'informe és negatiu, s'indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, l'aspirant podrà decidir passar a la fase d'avaluació. En este cas, també es traslladarà a la comissió d'avaluació, junt amb l'informe, la documentació indicada en l'apartat anterior.  
  
11. Avaluació  
1. Per a prendre part en la fase d'avaluació la persona aspirant haurà de presentar una sol·licitud en el centre seu del procediment al final de la fase d'assessorament, i procedir a l'abonament de la taxa corresponent a l'avaluació, segons les unitats de competència en què s'haja inscrit per al seu reconeixement.  
2. L'avaluació constarà de dos parts:  
a) Preparació de l'avaluació. En esta part cada aspirant serà informat pels avaluadors sobre les característiques d'esta fase. Així mateix, es fixaran els moments, llocs i, en la mesura que siga possible, els procediments d'avaluació; tot això serà arreplegat en un pla.  
b) Avaluació, que serà comunicada a cada candidat per part de la comissió avaluadora. El dit pla serà elaborat tenint en compte tota la documentació aportada i generada pel candidat en la fase d'assessorament.  
3. Desenrotllament de l'avaluació. En primer lloc s'avaluaran les evidències indirectes a través de les proves aportades per la persona candidata, i posteriorment les evidències directes; per a això, s'utilitzaran diversos elements que permeten al candidat puga demostrar la seua competència.  
4. L'avaluació, en cada una de les unitats de competència en què s'haja inscrit el candidat, tindrà com a objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
5. L'avaluació es realitzarà analitzant l'informe de l'assessor i tota la documentació aportada pel candidat i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
6. S'utilitzaran els mètodes que es consideren necessaris per a comprovar el que ha explicitat la persona que presente la seua candidatura en la documentació aportada. Estos mètodes poden ser, entre altres, l'observació del candidat en el lloc de treball, simulacions, proves estandarditzades de competència professional o entrevista professional.  
7. La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
8. L'avaluació es desenrotllarà seguint una planificació prèvia, en la qual constaran, almenys, les activitats i mètodes d'avaluació, així com els llocs i dates previstos. De cada activitat en quedarà un registre firmat per l'aspirant i l'avaluador.  
9. Cada avaluador realitzarà un informe per a la comissió d'avaluació amb la seua proposta de juí de competència.  
10. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
11. El candidat avaluat serà informat dels resultats de l'avaluació i tindrà dret a reclamació davant de la comissió d'avaluació.  
  
  
12. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, almenys dos d'elles personal funcionari, designades pel Servici de Gestió de la Formació i Qualificació Professional, una de les quals actuarà de president i una altra de secretari. Es garantirà la presència d'avaluadors tant del sector formatiu com del productiu. El seu funcionament estarà subjecte als preceptes continguts en el capítol II del títol II de la Llei 30/1992.  
2. D'un altre costat, segons el que preveu l'article 27.5 del Reial Decret 1224/2009, per a poder participar com a avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació de la present convocatòria.  
3. La comissió avaluadora podrà demanar la col·laboració puntual d'experts, la participació dels quals haurà de ser autoritzada pel Servici de Gestió de la Formació i Qualificació Professional.  
4. En el procés d'avaluació no hi podran intervindre persones que hagen participat com a assessors o assessores en esta mateixa convocatòria.  
5. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada pels candidats i per l'informe de l'assessor. Es podrà requerir al candidat, si això és necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
  
c) Determinar el mètode i instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
e) Arreplegar els resultats en una acta d'avaluació, que junt amb tot l'expedient s'arxivarà en el mateix centre que actue de seu.  
f) Resoldre sobre les reclamacions que puguen presentar els candidats durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat dels resultats de l'avaluació, així com sobre les oportunitats per a completar la seua formació, i obtindre l'acreditació completa de títols de Formació Professional o certificats de professionalitat.  
i) Actuar en la fase d'admissió i inscripció, revisant la documentació aportada per les persones candidates admeses en la fase de preinscripció, publicant les llistes corresponents i atenent les possibles reclamacions.  
j) Totes les altres vinculades a les seues funcions que li siguen assignades pel Servici de Gestió de la Formació i Qualificació Professional.  
6. Funcions del president de la comissió:  
a) Representar i mantindre la interlocució amb el Servici de Gestió de la Formació i Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenrotllament de les proves i les actuacions dels equips d'avaluació.  
e) Vetlar pel compliment de les normes establides en la present resolució.  
7. Funcions del secretari de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades pels candidats o per l'Administració.  
d) Remetre les actes d'avaluació al Servici de Gestió de la Formació i Qualificació Professional i arxivar còpia d'estes, junt amb la resta de l'expedient del procediment, en el centre de referència.  
e) Omplir la documentació requerida als efectes de la corresponent indemnització econòmica que puga correspondre per les actuacions de la comissió.  
8. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar el seu desenrotllament.  
c) Registrar totes les activitats d'avaluació, que seran firmades pels avaluadors i pel candidat.  
d) Proposar els juís de competència.  
e) Redactar els informes d'avaluació.  
  
13. Resultats de l'avaluació  
1. La comissió, a partir dels informes d'avaluació i de les actuacions desenrotllades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de manera dicotòmica, en termes de competència demostrada o competència no demostrada.  
2. Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.  
3. El document en què s'expressa el juí de competència serà entregat personalment al candidat a fi de garantir la necessària confidencialitat.  
  
  
14. Reclamacions  
Els interessats, contra les resolucions i els actes de tràmit de la comissió avaluadora, podran interposar reclamació davant del president d'esta en els cinc dies hàbils següents a la comunicació. La comissió resoldrà en el termini de cinc dies hàbils.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
  
15. Acreditació de les unitats de competència  
A les persones que siguen avaluades positivament els serà entregat un document oficial de l'administració competent, d'acreditació de la unitat o unitats de competència corresponents.  
Les unitats de competència acreditades tenen valor en tot l'Estat i seran reconegudes als efectes d'acreditació parcial acumulable per a l'obtenció del títol de formació professional o certificat de professionalitat corresponent.  
  
16. Assessorament final  
Una vegada finalitzat el procés d'avaluació, el candidat rebrà de la comissió avaluadora un escrit en el qual es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a la seua obtenció.  
L'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei Orgànica 2/2006, d'Educació, de 3 de maig.  
  
  
17. Registre  
Les comissions d'avaluació traslladaran una còpia de l'acta final d'avaluació al Servici de Gestió de la Formació i Qualificació Professional per a procedir a les acreditacions i incorporar estes al corresponent registre oficial.  
  
18. Drets d'inscripció. Taxes  
Les presents taxes es fixen a l'empara del que disposa l'article 133 del Decret Legislatiu 1/2005, pel qual s'aprova el text refós de la Llei de Taxes de la Generalitat, i específicament el que indica respecte d'això en la Llei 16/2010, del Consell.  
1. Per a accedir a la fase d'assessorament, el candidat haurà d'abonar 25,50 ?.  
2. Per cada unitat de competència a avaluar, el candidat haurà d'abonar 12,24 ?.  
Les exempcions o minoracions en l'import de les taxes seran les previstes en l'article 132 del text refós de la Llei de Taxes de la Generalitat Valenciana:  
- Es trobaran exempts del pagament de taxes els subjectes passius que es troben inscrits com a demandants legals d'ocupació amb una antiguitat mínima de tres mesos referida a la data de la respectiva inscripció.  
- Tenen dret a una bonificació del 50 per 100 de la quota els discapacitats amb un grau de minusvalidesa igual o superior al 33 per 100.  
  
L'imprés per a abonar les taxes es podrà trobar en l'enllaç següent:  
https://atenea.ha.gva.es/sara/servlet/com.hacienda.pdf.pdf417.ServletRecogidaDatosSimulador'ID\_SIMUL=SIMU046-9775